ЗАПИСНИК СА САСТАНКА У ВЕЗИ ПОСЕБНОГ КОЛЕКТИВНОГ УГОВОРА ЗА ДРЖАВНЕ ОРГАНЕ
Дана 20. марта 2023. године са почетком у 13:00 часова у Министарству државне управе и локалне самоуправе одржан је састанак поводом колективних преговора у вези Посебног колективног уговора за државне органе.
Састанку су присуствовали:
Представници Mинистарства државне управе и локалне самоуправе: Ивана Милинковић, шеф Одсека за систем радних односа, Јелена Љубинковић, руководилац Групе за радне односе, Саша Могић, Марија Пилиповић, Анита Владисављевић, Јелена Веселиновић и Ема Божовић;
Представници Министарства правде: Весна Ковачевић, Виолета Пешић и Биљана Станишић;
Представница Министарства за рад, запошљавање, борачка и социјална питања: Драгана Краљ;
Представница Министарства финансија: Дуња Ившан;
Представници Синдиката правосуђа Србије: Слађанка Милошевић и Андреја Јанковић;
Представници Синдиката организација правoсудних органа Србије (СОПОС): Виолета Марковић, Небојша Максић и Мирјана Васиљевић;
Представници Синдиката управе Србије: Марко Јанковић и Владан Левајац.
Синдикат управе Србије доставиo је предлоге за измене и допуне ПКУ који су поред осталих усмених предлога осталих учесника били разматрани на данашњем састанку. На почетку састанка указано је да ПКУ важи до 31. маја 2023. године и да је наведену чињеницу потребно имати у виду ради разматрања закључења Споразума о продужетку важења ПКУ који је према члану 263. Закона о раду потребно закључити најкасније 30 дана пре истека важења ПКУ (у конкретном случају због нерадних дана у мају, рок је до 28. априла 2023. године) уз могућност закључења измена и допуна важећег ПКУ или закључења новог ПКУ. 
Састанак је настављен разматрањем наведених предлога за измене и допуне Уговора.
Представници синдиката изнели су предлог да се одредбе ПКУ односе на запослене који су чланови синдиката. С тим у вези наведени предлог није прихваћен и указано је да се колективни уговор закључује за све запослене у државним органима, што је у складу и са одредбама Закона о раду, којим је наведено питање уређено на општи начин за све послодавце у Републици Србији.
Поводом члана 2. ПКУ, представница Синдиката правосуђа истакла је предлог према коме би изабрана, именована и постављена лица у државном органу (носиоци правосудних функција) остварили и право на накнаду плате за време коришћења годишњег одмора сходно одредбама ПКУ. С тим у вези, представница МФ-а указала је да су питања накнада плата носиоцима правосудних функција прописана Законом о судијама и да је поводом наведеног права потребно консултовати одредбе Закона о судијама.
Поводом члана 12. ПКУ, који се тиче мерила за утврђивање годишњег одмора представница МФ-а изјаснила се да је сагласна са наведеном изменом према којој би се законски минимум од 20 дана увећавао за 2 радна дана за сменски рад, са чиме су се сагласили  и остали учесници.
Синдикат управе Србије дао је више предлога за измене и допуне одредби члана 16. ПКУ и то:
- ставa 1. тачка 1) овог члана, да приликом рођења детета у ванбрачној заједници, отац такође добије 5 радних дана плаћеног одсуства јер тренутно то право може да оствари само ако је у браку са мајком детета, тј. само за случај порођаја супруге. С тим у вези прихваћен је наведени предлог; 
- ставa 1. тачке 2) да запослени може да оствари право на плаћено одсуство и за рођење детета другог члана уже породице, указујући на ситуацију рођења унука/унуке, од сина. С тим у вези прихваћен је наведени предлог;  
- прихваћен је предлог да се  дода нова тачка 7а) која би се односила на плаћено одсуство у случају првог поласка детета запосленог у предшколску установу, као и да запослени у овом случају има право на 5 радних дана плаћеног одсуства. У вези наведеног предлога постигнута је сагласност;
- става 1. тачке 10) према којој би запослени имао право на плаћено одсуство и за негу члана уже породице старијег од 65 година, у вези чега није постигнута сагласност;
- става 1. тачке 12) према којој би запослени имао право на 3 радна дана плаћеног одсуства за сваки случај добровољног давања крви, уместо досадашња 3 узастопна дана, у вези чега није постигнута сагласност;
- става 1. тачке 16) према којој би запослени имао право на 90 дана (уместо досадашњих 45) плаћеног одсуства у случају учешћа на међународним спортским такмичењима, невезано за својство члана репрезентације Републике Србије, у вези чега, такође, није постигнута сагласност;
- ставa 1. тачке 17), за коју је предложено да се прецизира због примене у пракси, тако да се један радни дан може добити за случај смрти крвног сродника без обзира на степен крвног сродства, а за тазбинског сродника до другог степена сродства. Са наведеним предлогом сагласили су се сви присутни;
- предлог допуне става 1. новом тачком 18, према којој би запослени имао право на плаћено одсуство до 2 радна дана за обављање личних послова. Договорено је да представници СОПОС-а прецизирају наведени предлог, како би на следећем састанку био узет у разматрање;
- да се у ставу 2. уместо „старатеља“ као члана уже породице утврди да се чланом уже породице  сматра „штићеник“, у вези чега је постигнута сагласност свих присутних;
- да се у новом ставу 6. утврди рок за накнадно достављање документације (7 дана), имајући у виду тачно одређене случајеве из члана 16. став 1. ПКУ, када запослени на дан подношења захтева за плаћено одсуство не може да прибави одговарајућу документацију. Присутни су се сагласили са наведеним предлогом, с тим да је исти потребно прецизирати и брисати тачку 18, око које није постигнута сагласност;
- предлог новог става 7. према којем послодавац може да одобри запосленом одсуство  из става 1. овог члана и за сроднике који нису наведени у ставу 2. овог члана и за друга лица која живе у заједничком породичном домаћинству са запосленим, у трајању утврђеном решењем послодавца. Наведено решење је предвиђено у важећем ПКУ за запослене у ЈЛС;
- предлог новог става 8. према којем се општим актом код послодавца утврђују и други случајеви у којима запослени остварује право на плаћено одсуство, у вези чега није постигнута сагласност, јер на нивоу државних органа не постоји општи акт, осим ПКУ.
[bookmark: _GoBack]Поводом члана 17. ПКУ којим се регулише неплаћено одсуство, а у вези става 1. тачка 6) представница МДУЛС-а истакла је да је наведена допуна, према којој би запослени имао право на неплаћено одсуство за учешће у пројектима – до годину дана, прихватљива. Наиме, истакнуто је да је питање ангажовања државних службеника на међународним пројектима и остваривања њихове улоге у процесу приступања ЕУ препознато кроз активност у Акционом плану за спровођење Стратегије реформе јавне управе од 2021. до 2025. године, која се односи на израду одговарајуће анализе о томе, јер је до сада често питање било управо начин на који би се регулисао радно правни статус државних службеника на међународним пројектима. Представница МФ истакла је да је потребно наведену одредбу преформулисати, како би се могла узети у разматрање.
Што се тиче предлога за измену става 2. истог члана, према којој би запослени неплаћено одсуство до 90 дана могао да користи једном у току календарске године, није постигнута сагласност, с обзиром на велики број дана неплаћеног одсуства на које би запослени имао право на годишњем нивоу, чиме би се довело у питање организација и несметано обављање послова у државном органу.
Поводом предложене измене члана 18. ПКУ, према којој би послодавац био дужан да колективно уговори систематске прегледе једном у току године, представница МДУЛС је истакла да је чланом 27. став 3. Уговора већ прописано да послодавац организује и обезбеђује здравствену заштиту запослених о свом трошку, у складу са прописима о здравственој заштити и планираним финансијским средствима.
У вези члана 32. става 2. ПКУ, прихваћен је предлог према коме би запослени имао право на накнаду плате у истом износу као да је радио и за случај када се одазива на позив јавног бележника.
У члану 33. ПКУ, који се регулише накнада плате због привремене спречености за рад, представници Синдиката управе Србије дали су предлог да накнада плате износи 75% основне плате за месец у коме је запослени одсуствовао због болести или повреде ван рада, уместо досадашњих 65%. С тим у вези, представница Синдиката правосуђа изнела је додатни предлог да накнада плате због привремене спречености за рад износи 75% основне плате увећане за минули рад. Поводом наведених предлога представница Министарства финансија истакла је да у овом тренутку нису обезбеђена финансијска средства.
	У вези члана 33а ПКУ, који се односи на накнаду плате за време привременог одсуства са рада због епидемије заразне болести COVID-19 због које је проглашено ванредно стање Синдикат управе Србије предложио је брисање дела наслова „због које је проглашено ванредно стање“. С тим у вези, представница Министарства правде указала је да се наведени члан у пракси и не примењује имајућу у виду да запослени који одсуствује са рада због потврђене заразне болести COVID-19 има право на накнаду плате у висини од 100% основне плате само пет дана. Представница МФ истаклa је да се не слаже са брисањем наведеног члана ПКУ док пандемија не буде званично укинута. 
Поводом члана 34. ПКУ којим се регулише додатак за време проведено у радном односу (минули рад), Синдикат управе Србије дао је предлог за измену тако да додатак на основну плату буде у висини од 1% основне плате за сваку навршену годину рада у радном односу, уместо досадашњих 0,4%, без обзира на то где је запослени претходно радио. Представници СОПОС-а дали су предлог да буде 0,5% за све године проведене у радном односу. У вези наведеног предлога није постигнута сагласност. Представница Министарства финансија указала је да ће Влада наведени предлог везан за додатак за минули рад разматрати са аспекта свих колективних уговора, те да исти у овом тренутку није прихватљив. Поред тога указано је и на Закон о систему плата запослених у јавном сектору за који је предвиђена примена од 1. јануара 2025. године, а којим је предвиђено право на увећану плату за сваку годину рада у радом односу код послодавца у јавном сектору.
У вези предлога измене члана 35. ПКУ, према коме проценат који је од укупно утврђеног износа средстава за плате намењен за додатак за остварене резултате рада намештеника у државном органу не може бити мањи од 15% планираних средстава за плате намештеника, није постигнута сагласност и указано је да је за овакве промене потребно изменити Закон о буџету.
У члану 39. ПКУ којим се уређује додатак за прековремени рад дат је предлог према коме би се рад дужи од пуног радног времена месечно прерачунавао у слободне сате или дане, које запослени мора да искористи у току текуће године. Наведени предлог није прихваћен имајући у виду да је чланом 27. Закона о платама државних службеника и намештеника уређено да се слободни сати морају искористити  у току наредног месеца, као и да уколико му то не буде омогућено врши се исплата додатка. Представница Синдиката правосуђа Србије је предложила измену става 5. истог члана, према којој би се за сваки сат прековременог рада запосленом исплатила вредност сата основне плате запосленог увећаног за 28,6%, уместо досадашњих 26%. У вези наведеног предлога није постигнута сагласност, потребни су финансијски ефекти како би се сагледала могућност прихватања овог предлога.
Поред наведених предлога представница Министарства правде, Управа за извршење кривичних санкција, указала је да према Акту о изменама и допунама акта о процени ризика Института за медицину рада Србије „Др Драгомир Карајовић“ број 04-2768 од 12. јуна 2019. године у Специјалног затворској болници у Београду, није предвиђена примена мера која се односи на скраћено радно време на радним местима са повећаним ризиком, као што је то било предвиђено у претходним актима о процени ризика и с тим у вези доставила обавештење у форми дописа.
На крају састанка договорено је да ће о термину наредног састанка сви учесници бити благовремено обавештени.

 
Записник сачињен 20. марта 2023. године, 
у Министарству државне управе и локалне самоуправе


